După o nouă zi de alegeri primare, marți 12 martie, atât Joe Biden cât și Donald Trump au obținut numărul de delegați electori suficienți pentru a obține învestitura partidelor lor pentru a candida la alegerile prezidențiale din noiembrie anul acesta. Matematic vorbind, nemaiexistând alți candidați ai partidelor lor, și la apropiatele alegeri din noiembrie vom asista la duelul Biden-Trump. De acum, poate începe, deci, campania prezidențială normală, chiar dacă, relatează corespondentul RFI la Miami, o majoritate a americanilor nu doresc repetarea acestui duel. Marți s-au derulat alegeri primare în Washington, Mississippi, Hawaii și în "foarte strategicul stat" Georgia, unde la precedentele alegeri Joe Biden l-a învins la mustață pe Trump, cu un plus de 12.000 voturi, cu rol decisiv în victoria lui Biden. Acele 12.000 de voturi, printr-un nefericit apel telefonic interceptat, Trump le-a solicitat responsabililor locali să le pună în contul său, să inverseze astfel rezultatul scrutinului în Georgia. Costul acestei intervenții l-a costat pe Trump – un proces declanșat de procuroarea din Atlanta cu acuzația de încercare a falsificării alegerilor prezidențiale din 2020.
Joe Biden a depășit acum pragul de 1.968 delegați electori necesari, din nou după scrutinul din Georgia. În ce-l privește pe Donald Trump, victoria sa în scrutinul republican din statul Washington i-a permis să depășească pragul de 1.215 delegați necesari obținerii investiturii. "Sunt onorat că o largă coaliție de votanți reprezentând diversitatea Partidului Democrat la nivelul țării și-au exprimat încă o dată încrederea în mine să conduc partidul și țara, într-un moment în care pericolul pe care-l reprezintă Trump este mai mare ca oricând", a declarat într-un comunicat Joe Biden.